Jyväskylän korkeakoulujen opiskelijavalinnat on saatu lähes tulkoon päätökseen ja vilske on siirtynyt nyt vuokra-asuntomarkkinoille. Opiskelemaan Jyväskylään saapuvat etsivät tiuhaan syksyksi kattoa päänsä päälle. Yksiöstä unelmoivat saattavat päätyä aluksi soluasuntoon.

Yksiö, yksiö, yksiö. Keski-Suomen opiskelija-asuntosäätiön asukassihteeri Satu Honkanen kertoo, että eniten kysymyksiä KOAS-asuntotoimistoon tulee vapaista yksiöistä.

Toivoisi, että opiskelijat olisivat näin alkuun valmiita tinkimään, että he saisivat edes jonkun asunnon missä asua. Satu Honkanen, asukassihteeri

Asuntohakemuksia asuntosäätiön asuntoihin tuli pelkästään viime viikolla satoja. Tarjolla on kuitenkin pääasiassa vain soluasuntoja, sillä asuntosäätiön yksiöihin voi olla vuodenkin jonotusaika.

Ensisijaisesti opiskelija-asuntoja tarjotaan opiskelunsa nyt syksyllä aloittaville. Monen toiveena olisi saada asunnoksi yksiö, mutta todennäköisesti opiskelut joutuu aloittamaan soluasunnossa.

– Jyväskylä on niin suuri opiskelijakaupunki, syksyllä tänne tulee paljon opiskelijoita. Toivoisi, että opiskelijat olisivat näin alkuun valmiita tinkimään, että he saisivat edes jonkun asunnon missä asua, sanoo Honkanen.

Yksiö yksityiseltä

Yksityiset vuokranantajat ilmoittavat vapaista asunnoistaan ilmoituspalstoilla tai vuokranvälitysfirmojen kautta. Jyväskylän keskustaan hamuavan opiskelijan on syytä valmistautua maksamaan vuokraa esimerkiksi yksiöstä noin 500 euroa, enemmän tai vähemmän.

Vaikka monet opiskelijat elävätkin pääasiassa Kelan tukien varassa, ovat he silti haluttuja vuokralaisia.

– Täällä kyllä opiskelijat ovat ihan haluttuja vuokralaisia yleisesti ottaen, että ei heille vuokraamisessa ole mitään ongelmaa, toteaa Keski-Suomen Vuokraisäntien toimiston vastaavahoitaja Tarja Kauppinen.

Kauppinen on huomannut 20-vuotisen uransa aikana, että asuntojen metsästys opiskelupaikkojen selvittyä on aikaistunut vuosi vuodelta.

– Tänä vuonna asuntojenhaku on alkanut yllättävänkin aikaisin. Varmasti yksiöt tulee olemaan hyvin vähissä tuossa puolen kuun jälkeen, Kauppinen uumoilee.